ลุ้น ครม.วันนี้ เคาะ “ม.33 เรารักกัน” แจก 4,000 บ. เยียวยากลุ่ม “ประกันสังคม” 9.2 ล้านคน
ลุ้น ครม.วันนี้ เคาะ "ม.33 เรารักกัน" แจก 4,000 บ. เยียวยากลุ่ม "ประกันสังคม" 9.2 ล้านคน
ลุ้น ครม.วันนี้ เคาะ "ม.33 เรารักกัน" แจก 4,000 บ. เยียวยากลุ่ม "ประกันสังคม" 9.2 ล้านคน
15 ก.พ. 2564

รายงานข่าวจากทำเนียบรัฐบาล เปิดเผยว่า พล.อ.ประยุทธ์ จันทร์โอชา นายกรัฐมนตรี ได้เลื่อนการจัดการประชุมคณะรัฐมนตรี (ครม.) ในวันพรุ่งนี้ (16 ก.พ.64) มาเป็นวันนี้ (15 ก.พ.) แทน เนื่องจากติดการเปิดอภิปรายไม่ไว้วางใจรัฐบาล
โดยวาระที่น่าสนใจวันนี้ กระทรวงแรงงาน จะนำเสนอให้ที่ประชุมอนุมัติมาตรการช่วยเหลือผู้ที่ได้รับผลกระทบจากโรคโควิด-19 ที่เป็นผู้ประกันตน มาตรา 33 ของประกันสังคม โดยคาดว่าจะสามารถช่วยเยียวยาได้คนละ 4,000 บาท และมีผู้ได้รับสิทธิประมาณ 9.2 ล้านคน ใช้วงเงินทั้งสิ้นประมาณ 37,100 ล้านบาท โดยกำหนดเปิดให้ลงทะเบียนผ่านเว็บไซต์ ม.33 เรารักกัน.com
ทั้งนี้ ข้อมูลจากกระทรวงแรงงาน ล่าสุดระบุขั้นตอนลงทะเบียน “ม.33เรารักกัน” 21 ก.พ. – 7 มี.ค.64 ดังนี้
21 ก.พ. – 7 มี.ค. เริ่มลงทะเบียน ผ่านเว็บไซต์ ม.33 เรารักกัน
8 – 14 มี.ค. ธนาคารตรวจสอบข้อมูล ประมวลผลคัดกรอง
15-21 มี.ค. ผู้ประกันตนมาตรา 33 “ยืนยันตัวตน” บนแอพพลิเคชัน “เป๋าตัง”
22 มี.ค. – 12 เม.ย. เริ่มโอนเงินเข้าแอพฯ “เป๋าตัง” สัปดาห์ละ 1,000 บาท (โอนทุกวันจันทร์)
22 มี.ค. – 31 พ.ค. ระยะเวลาการใช้จ่ายเงิน เหมือนกับโครงการเราชนะ
ส่วนเงื่อนไขและคุณสมบัติของ “ม.33 เรารักกัน” สำหรับกลุ่ม ประกันสังคม มาตรา 33 มีดังนี้
1.สัญชาติไทย
2.ผู้ประกันตน ม.33
3.ไม่เป็นผู้มีบัตรสวัสดิการแห่งรัฐ
4.ไม่ได้รับสิทธิโครงการเราชนะ
5.ไม่มีเงินฝากในสถาบันการเงินรวมกันเกิน 500,000 บาท
นอกจากนี้ จับตาว่าจะมีมาตรการช่วยเหลือแรงงานนอกระบบที่เป็นผู้ประกันตนตามมาตรา 40 ซึ่งมีอยู่ประมาณ 3.5 ล้านคน หลังจากที่ประชุมคณะกรรมการประกันสังคมได้ทบทวนการให้ความช่วยเหลือลดการจ่ายเงินสมทบลง 40% ของฐานเงินสมทบที่จ่ายในแต่ละทางเลือก เป็นระยะเวลา 6 เดือน เช่น ถ้าจ่าย 100 บาท เหลือจ่ายแค่ 60 บาท